b'\n_START_ARTICLE_\nGoleo VI in Pille (maskoti)\n_START_PARAGRAPH_\nGoleo VI, splo\xc5\xa1no poznan kot Goleo, in Pille sta bili uradni maskoti Svetovnega prvenstva v nogometu 2006. Goleo je lev in ni nikoli dale\xc4\x8d stran od svojega kolega, Pilleja, govore\xc4\x8de nogometne \xc5\xbeoge._NEWLINE_Goleo je odet v belo nogometno majico s \xc4\x8drnim ovratnikom in \xc4\x8drnimi robovi rokavov, podobno tistim, ki jih je nosila nem\xc5\xa1ka nogometna reprezentanca med 50. in 70. leti. Goleo nima hla\xc4\x8d. Na majici nosi napis "06" in na hrbtni strani njegovo ime, napisano nad \xc5\xa1tevilko 06. Goleov kostum je skonstruiralo podjetje The Jim Henson Company za ceno okoli 250.000 \xe2\x82\xac. Beseda Pille, iz besede "pill" v standardni nem\xc5\xa1\xc4\x8dini, je sicer \xc5\xbeargonski \xc5\xa1portni izraz za nogometno \xc5\xbeogo._NEWLINE_Golea sta javnosti predstavila Pel\xc3\xa9 in Franz Beckenbauer 13. novembra 2004 med najuspe\xc5\xa1nej\xc5\xa1o televizijsko oddajo v Evropi Wetten, dass...?. Goleo se je prav tako pojavil v evropski verziji videospota pesmi Boba Sinclarja Love Generation, ki so jo izdali v Nem\xc4\x8diji 9. decembra 2005, na dan \xc5\xbereba skupin za Svetovno prvenstvo. Ra\xc4\x8dunalni\xc5\xa1ko animirani Goleo je tudi nastopal v videospotih Dance! pevke Lumidee in pesmi All Together Now skupine Atomic Kitten. Oba videospota sta bila izdana spomladi 2006._NEWLINE_Izbira leva za uradno maskoto je utrpela precej kritik, ker naj lev ne bi bil tipi\xc4\x8dna nem\xc5\xa1ka \xc5\xbeival, ampak bolj emblem zgodovinskih nasprotnikov Nem\xc4\x8dije - Anglije in Nizozemske. Priznani oblikovalec Erik Spiekermann je namignil, da bi maskota morala biti orel (ki se pojavlja na nem\xc5\xa1kem grbu) ali celo veverica kot simbol zmernega naroda po njegovem mnenju. Kritike so prav tako padale na ra\xc4\x8dun dejstva, da Goleo ne nosi nobenih hla\xc4\x8d._NEWLINE_Ime maskote se lahko v razli\xc4\x8dnih jezikih razli\xc4\x8dno interpretira. V \xc5\xa1pan\xc5\xa1\xc4\x8dini "Goleo!" pomeni "Zadenem veliko golov!", medtem ko v angle\xc5\xa1\xc4\x8dini "Go Leo!" pomeni "Dajmo, Leo!"._NEWLINE_16. maja 2006 je nem\xc5\xa1ki lastnik tr\xc5\xbenih pravic maskote, bavarska tovarna igra\xc4\x8d NICI, bankrotiral. O\xc4\x8diten razlog za bankrot naj bi bili zelo visoki licen\xc4\x8dni stro\xc5\xa1ki, ki zna\xc5\xa1ajo okoli 28 mio \xe2\x82\xac. Drugi viri sicer navajajo bistveno ni\xc5\xbeje licen\xc4\x8dne stro\xc5\xa1ke, ki zna\xc5\xa1ajo okoli 3,5 mio \xe2\x82\xac.'